1. Uvod in pravna podlaga

Glavna naloga Evropskega raziskovalnega sveta (ERC), ki je bil ustanovljen s Sklepom Komisije 2007/134/ES[1], je izvajanje posebnega programa „Zamisli“ s skupnim proračunom 7,51 milijarde EUR.

ERC sestavlja neodvisni znanstveni svet, pomaga pa mu posebna izvedbena struktura, ki se je preoblikovala v izvajalsko agencijo ERC (ERCEA)[2], ustanovljeno na podlagi splošnih pravil za izvajalske agencije. Odgovornost za izvajanje programa „Zamisli“ in podpiranje znanstvenega sveta je Komisija na agencijo prenesla leta 2008, samostojnost pa ji je bila dodeljena julija 2009.

V skladu s členom 4.4 in Prilogo I Odločbe Sveta o posebnem programu „Zamisli“ to letno poročilo Komisije, sestavljeno v sodelovanju z znanstvenim svetom ERC in izvajalsko agencijo ERC, predstavlja oceno dejavnosti in doseganja ciljev ERC v letu 2010, ki jo je izvedla Komisija. To poročilo dopolnjuje poročilo znanstvenega sveta o znanstvenem izvajanju programa in njegovih dosežkih v letu 2010.

2. Stratešk E ZADEVE

ZNANSTVENI SVET JE ODGOVOREN ZA DOLOčITEV ZNANSTVENE STRATEGIJE ERC, KAR VKLJUčUJE TUDI IZDELAVO LETNEGA DELOVNEGA PROGRAMA „ZAMISLI“, KI JE NAJPOMEMBNEJšI STRATEšKI DOKUMENT ERC.

2.1 Sheme financiranja

Z delovnim programom „Zamisli“ je znanstveni svet želel določiti jasno in nespremenljivo vizijo za raziskovalne dejavnosti ERC. Spomniti je treba, da v zvezi s tem strategija znanstvenega sveta vključuje dve shemi subvencioniranja za vsa področja raziskav:

- subvencije ERC za začetek samostojne poti raziskovalca („ERC Starting Independent Researcher Grants“): njihov namen je raziskovalcem, ki so pred kratkim doktorirali, pomagati doseči neodvisnost;

- subvencije ERC za priznane raziskovalce („ERC Advanced Investigator Grants“): za najboljše raziskave izkušenih raziskovalcev, ki delajo v Evropi.

2.2 Delovni program 2010 za posebni program „Zamisli“

Delovni program 2010 za posebni program „Zamisli“ („delovni program 2010“)[3] je izdelal znanstveni svet 2. aprila 2009, 29. julija 2009 pa ga je sprejela Komisija.

V delovni program 2010 ni bila uvedena nobena bistvena sprememba, izboljšane pa so bile sheme subvencioniranja na podlagi pridobljenih izkušenj. Da bi se zagotovila ustreznejša ocena podskupin, ki se potegujejo za subvencije ERC za začetek samostojne poti raziskovalca (to so glavni raziskovalci na začetku prehoda k neodvisni raziskovalni dejavnosti in raziskovalci v fazi konsolidacije svoje raziskovalne dejavnosti ali skupine), je znanstveni svet podaljšal pogoje za upravičenost vložnikov na 2 do 10 let po dokončanju doktorata. To je omogočil tudi znatno okrepljen proračun za leto 2010.

V okviru teh pogojev za upravičenost se glavni raziskovalci, ki vložijo vlogo za subvencijo, med ocenjevanjem razdelijo v dve glavni skupini glede na to, ali so doktorirali vsaj 2 leti in največ 6 let (t. i. „začetniki“) ali več kot 6, vendar največ 10 let (t. i. „konsolidatorji“) pred objavo razpisa. Za zagotovitev primerljive stopnje uspešnosti za „začetnike“ in „konsolidatorje“ je bil okvirni proračun vsakega odbora razdeljen glede na proračunske potrebe predlogov, predloženih v obeh kategorijah vložnikov.

Druge prilagoditve so zadevale nadaljnjo poenostavitev pravil za ponovno vložitev vlog in večkratne vloge ter sprejetje ukrepov za povečanje privlačnosti EU in pridruženih držav med raziskovalci, ki prebivajo v tretjih državah, in dodatno spodbujanje sodelovanja znanstvenic. Da bi bili raziskovalci iz tretjih držav deležni spodbude in pomoči pri uveljavljanju v Evropi, bodo zanje na voljo dodatna finančna sredstva, pri čemer bo večja pozornost namenjena predhodnim prekinitvam poklicnih poti in neobičajnim poklicnim potem, kar naj bi spodbudilo številčnejše sodelovanje znanstvenic.

2.3 Metodologija strokovnega ocenjevanja

ERC uporablja strukturo odborov za strokovno ocenjevanje na visoki ravni, katerih člane izbere znanstveni svet ter ki vključujejo znanstvenike, inženirje in strokovnjake iz EU in zunaj nje. Ti odbori pokrivajo vse raziskovalne discipline, organizirani pa so v okviru treh glavnih raziskovalnih področij: fizikalne in tehniške vede, biološke vede ter družbene in humanistične znanosti. Tako kot pri prejšnjih razpisih je bilo število odborov za obe shemi 25.

3. Izvajanje programa

Pri izvajanju programa so bili v celoti izvršene obveznosti v višini več kot 1,1 milijarde EUR in plačila v višini 528 milijonov EUR, kar predstavlja 100 % operativnih odobritev posebnega programa „Zamisli“ za leto 2010. Okrog 2,58 % operativnega proračuna je bilo porabljenega za upravljanje.

3.1 Subvencije

Od delovnega programa 2008 naprej vključujejo razpisi ERC enostopenjski prijavni postopek, po katerem morajo vložniki predložiti celoten predlog, in dvostopenjski postopek ocenjevanja.

Subvencije se dodelijo za najboljše predloge odvisno od razpoložljivega proračuna. Ponudba se oblikuje na podlagi samega predloga in financiranja, priporočenega v okviru strokovnega ocenjevanja.

3.1.1 Subvencije ERC za začetek samostojne poti raziskovalca

Razpis za subvencije ERC za začetek samostojne poti raziskovalca za leto 2010 je bil objavljen julija 2009 z okvirnim proračunom, ki je znašal 528 milijonov EUR. Prejetih je bilo skupno 2 873 predlogov, od tega 1 205 s področja fizikalnih in tehniških ved, 1 230 s področja bioloških ved ter 638 s področja družbenih in humanističnih znanosti. Financiralo se je skupno 436 predlogov s proračunom več kot 537 milijonov EUR in povprečno subvencijo okrog 1,2 milijona EUR.

Razpis za subvencije ERC za začetek samostojne poti raziskovalca za leto 2011 je bil objavljen julija 2010 z okvirnim proračunom, ki je znašal 661 milijonov EUR. Prejetih je bilo skupno 4 080 predlogov: 1 690 oziroma 42 % predlogov s področja fizikalnih in tehniških ved, 1 440 oziroma 35 % predlogov s področja bioloških ved ter 950 oziroma 23 % predlogov s področja družbenih in humanističnih znanosti, kar predstavlja podobno razdelitev kot pri razpisu za začetek samostojne poti raziskovalca za leto 2010.

3.1.2 Subvencije ERC za priznane raziskovalce

Razpis za subvencije ERC za priznane raziskovalce za leto 2010 je bil objavljen oktobra 2009 z okvirnim proračunom, ki je znašal 590 milijonov EUR. Prejetih je bilo skupno 2 009 predlogov, od tega 902 s področja fizikalnih in tehniških ved (45 %), 621 s področja bioloških ved (31 %) ter 486 s področja družbenih in humanističnih znanosti (24 %). V postopku ocenjevanja je bilo za financiranje izbranih 266 predlogov s skupnimi dodeljenimi sredstvi v višini več kot 588 milijonov EUR, pri čemer je povprečna subvencija znašala 2,2 milijona EUR.

Razpis za subvencije ERC za priznane raziskovalce za leto 2011 je bil objavljen novembra 2010 z roki, določenimi med februarjem in aprilom 2011, in okvirnim proračunom, ki je znašal 661 milijonov EUR.

Večje število predlogov pri obeh shemah subvencioniranja kaže na stalno potrebo po financiranju vrhunskih raziskav na evropski ravni.

3.2 Programski odbor

Programski odbor posebnega programa „Zamisli“ poleg svojih formalnih nalog opravlja pomembno vlogo komunikacijskega omrežja med državami članicami in pridruženimi državami sedmega okvirnega programa, znanstvenim svetom, generalnim sekretarjem ERC ter Komisijo. V letu 2010 so sestanki programskega odbora potekali 23. marca in 22. oktobra.

3.3 Pregled izpolnjevanja etičnih meril

Pri pregledu izpolnjevanja etičnih meril je sodeloval zunanji odbor za etiko, ki ga sestavlja 40 strokovnjakov.

V letu 2010 so se etični vidiki preučili pri vseh predlogih, le pri treh predlogih pa je bilo ugotovljeno, da zadevajo človeške zarodne izvorne celice. Ker pa so bili ti predlogi ob koncu leta 2010 na rezervnem seznamu, bodo Komisiji v dokončanje postopka posredovani šele, ko in če se bodo uvrstili na glavni seznam, zato jih programski odbor programa „Zamisli“ v letu 2010 ni obravnaval.

3.4 Pritožbe

Leta 2010 je bilo pri obeh razpisih vloženih skupno 225 pritožb, kar predstavlja 4,6 % vseh predlogov. Čeprav se je odstotek pritožbenih primerov v primerjavi z letom 2009 nekoliko povečal (za 0,7 %), se je na podlagi izida ocene odbora za pritožbe pri izvajalski agenciji ERC število ponovnih ocen zmanjšalo za 71 % (s 14 na 10 ponovnih ocen), nobeni od pritožb, vloženih v letu 2010, pa ni bilo ugodeno. Ena ponovna ocena še poteka.

3.5 Obveščanje

V letu 2010 si je ERC v raziskovalni skupnosti še naprej prizadeval za krepitev ozaveščenosti glede možnosti financiranja, v splošni javnosti in medijih pa za večjo prepoznavnost ERC in njegovih raziskovalnih projektov.

Zlasti je znanstveni odbor ERC še več poudarka dal krepitvi ozaveščenosti zunaj Evrope, s čimer je želel k opravljanju raziskovalnega dela v Evropi pritegniti več vrhunskih raziskovalcev iz neevropskih držav. V ta namen so bili organizirani ciljno usmerjeni obiski in daljnosežne kampanje v ZDA, na Kitajskem, Japonskem, v Indiji in Braziliji. ERC je sodeloval na večjih mednarodnih raziskovalnih konferencah, kariernih sejmih in delavnicah: na letnem srečanju Ameriškega združenja za napredek znanosti („AAAS“) v San Diegu, na evropskem kariernem sejmu MIT v Bostonu, na letnem srečanju združenja za nevroznanost v San Diegu, na dogodku Evroznanost – Odprti forum („ESOF“) v Torinu, na raziskovalnem kariernem sejmu v Parizu in konferenci „EMBO“ v Barceloni, na svetovni razstavi Expo v Šanghaju in na indijskem znanstvenem kongresu v Kerali. Delegacije ERC so obiskale tudi univerze v ZDA (Berkeley, Stanford in UC Davis) in v Sao Paulu v Braziliji ter inštitute in organizacije v Pekingu, Šanghaju in Tokiu.

V skladu s to prednostno daljnosežno nalogo so bile izdelane brošure za ciljne skupine, ki so bile prevedene v kitajščino, japonščino, ruščino in španščino, za urade delegacij EU v ZDA, na Kitajskem, v Braziliji in Indiji pa so bili izdelani oglasni trakovi ERC. Neposreden učinek teh daljnosežnih dejavnosti je bilo večje število obiskovalcev spletne strani ERC iz držav, ki so jih obiskale delegacije ERC.

V Evropi in drugod so bili organizirani medijski dogodki. Skozi leto ERC pozornosti medijev ni bil deležen le kot organizacija, pač pa so bili v središču pozornosti vse bolj tudi financirane raziskave in dobitniki subvencij. Primer takega dobitnika je Konstantin Novoselov, ki je pridobil subvencijo ERC za začetek samostojne poti raziskovalca, leta 2010 pa je dobil Nobelovo nagrado za fiziko. Mediji po vsem svetu so veliko pozornosti namenili tudi Albertu Broggiju, dobitniku subvencije ERC za priznane raziskovalce, ki je na svetovni razstavi Expo v Šanghaju končal 10 000 km dolgo medcelinsko pot, ki jo je z avtonomnim avtomobilom na sončni pogon začel v Italiji.

ERC je upošteval vse komunikacijske kanale in je ustvaril več video posnetkov, vključno s posnetkom, ki prikazuje zgodovinski razvoj ERC, predstavljenim na proslavi ob tisočem dobitniku subvencije ERC, in prvim portretom enega od uspešnih dobitnikov subvencije.

ERC je še naprej negoval odnose z obstoječimi omrežji ključnih zainteresiranih strani, pri čemer je tesno sodeloval z ustreznimi oddelki Evropske komisije in uradi delegacij EU po vsem svetu. Nacionalne kontaktne točke (NCP) s sedežem po vsej Evropi, ki imajo vlogo posrednika informacij potencialnim vložnikom, je ERC ves čas obveščal o dogodkih in razpisih.

3.6 Spremljanje, presoja in ocenjevanje posebnega programa „Zamisli“

Leta 2010 so Komisija, izvajalska agencija ERC in znanstveni svet ukrepali glede priporočil za pregled struktur in mehanizmov ERC[4].

V sklepu o spremembi sklepa o ustanovitvi ERC[5] je Komisija potrdila ukrepe za lokalno podpiranje predsednika in podpredsednikov znanstvenega sveta na njihovih delovnih mestih ter kot priznanje za osebna prizadevanja članov znanstvenega sveta in časa, ki ga morajo posvetiti opravljanju nalog za ERC, uvedla plačilo honorarjev za njihovo udeležbo na plenarnih zasedanjih znanstvenega sveta. S tem sklepom je bil ustanovljen tudi stalni odbor za izbor, ki izbira prihodnje člane znanstvenega sveta.

Da bi se izboljšali upravni postopki ERC in zlasti zagotovila sistemska poenostavitev postopka imenovanja in povračila stroškov za neodvisne strokovnjake, ki sodelujejo v postopku ocenjevanja v okviru programa „Zamisli“, je Komisija tudi spremenila pravila ERC za predložitev predlogov ter z njimi povezane postopke ocenjevanja, izbire in dodelitve[6]. Zaradi obsežne uporabe elektronskih orodij in tako uvedenega enotnega obvestila o imenovanju se je obseg dela strokovnih ocenjevalcev, na katerih temelji uspeh ERC, bistveno zmanjšal.

Znanstveni svet je ustanovil dva posebna odbora, enega za strokovno ocenjevanje, drugega pa za navzkrižje interesov, neznanstveno ravnanje in etična vprašanja. Povzetek plenarnih zasedanj je objavljen na spletni strani ERC[7].

Ob upoštevanju prihodnjega okvirnega programa za raziskave in inovacije „Obzorje 2020“ je Komisija pod vodstvom ERC in v tesnem sodelovanju z znanstvenim svetom opravila dodatno presojo trajnostnih rešitev, usmerjenih v prihodnost. Za presojo je bila pooblaščena delovna skupina ERC, ki je bila ustanovljena decembra 2010 in so jo sestavljali predstavniki znanstvenega sveta, odbora za pregled ERC in Komisije[8]. Poročilo delovne skupine bo predloženo Svetu in Evropskemu parlamentu.

V poročilu skupine strokovnjakov o vmesni oceni sedmega okvirnega programa, ki je bilo objavljeno 12. novembra 2010[9], je izpostavljen uspeh ERC, „ ki je v raziskovalni skupnosti ter med oblikovalci politike po vsej Evropi hitro postal prepoznaven. Čeprav gre za nov in zato nepreizkušen instrument, je Evropskemu raziskovalnemu svetu očitno uspelo pritegniti in financirati raziskave svetovnega kova, pri čemer igra pomembno vlogo pri utrjevanju raziskovalnega talenta.“

4. Struktura Evropskega raziskovalnega sveta

4.1 Znanstveni svet

Februarja 2010 je z mesta predsednika znanstvenega sveta in predsednika ERC odstopil prof. Fotis Kafatos, za njegovo naslednico pa je bila izvoljena prof. Helga Nowotny.

Znanstveni svet je imel v letu 2010 redna zasedanja na različnih lokacijah po Evropi, običajno na povabilo nacionalnih organov. Med 1. januarjem in 31. decembrom 2010 je bilo organiziranih pet plenarnih zasedanj znanstvenega sveta: marca v Bukarešti (Romunija), aprila in decembra v Bruslju (Belgija), junija v Santiagu de Composteli (Španija) in oktobra v Luxembourgu.

Poleg plenarnih zasedanj in dveh stalnih odborov (za strokovno ocenjevanje ter navzkrižja interesov, neznanstveno ravnanje in etična vprašanja) so se člani znanstvenega sveta za obravnavo posebnih vprašanj sestajali v okviru delovnih skupin. V letu 2010 je izvajalska agencija organizirala različna srečanja delovnih skupin ERC za „odnose z industrijo“, „odprt dostop“, „sodelovanje tretjih držav“ in „uravnoteženo zastopanost obeh spolov“. Delovne skupine opravljajo analize in s predlogi, ki jih znanstveni svet sprejme na plenarnih zasedanjih, prispevajo k znanstveni strategiji ERC, pri čemer ti predlogi zadevajo področja, za katera so skupine pooblaščene: preučujejo povezavo med ERC in industrijskim/poslovnim sektorjem ter vpliv raziskav, ki jih financira ERC, na inovacije; oblikujejo stališče ERC o odprtem dostopu; preučujejo ustrezne mehanizme, ki bi povečali sodelovanje neevropskih raziskovalcev, zlasti iz Brazilije, Rusije, Indije in Kitajske (države BRIK), v shemah ERC; zagotavljajo, da ERC z uravnoteženostjo med obema spoloma dobitnikov subvencij predstavlja zgled na tem področju.

Da bi se ohranila povezava med ERC ter Evropsko komisijo in izvajalsko agencijo, se predsednik in podpredsedniki znanstvenega sveta, generalni sekretar ERC in direktor agencije redno srečujejo kot odbor ERC. Teh zasedanj se udeležujejo tudi visoki vodstveni uslužbenci agencije. Leta 2010 se je odbor sestal devetkrat v Bruslju, zlasti da bi pripravil oziroma nadalje obravnaval zasedanja znanstvenega sveta.

Plenarna zasedanja znanstvenega sveta in zasedanja njegovih članov z zainteresiranimi skupinami ERC se pripravljajo ob organizacijski in upravni podpori izvajalske agencije. Agencija nudi tudi nasvete in pripravlja analize, s katerimi znanstveni svet podpira pri izpolnjevanju njegovih nalog, opisanih v Prilogi I k odločbi o posebnem programu „Zamisli“, ter nudi podporo operativnim dejavnostim delovnih skupin in stalnih odborov znotraj sveta.

4.1.1 Imenovanje novih članov

Leta 2010 je Komisija je v okviru postopne obnove znanstvenega sveta ustanovila „odbor za določitev“[10], katerega naloga je določitev novih članov. Odbor je decembra 2010 svoje predloge predstavil Komisiji, njegovo poročilo pa je bilo posredovano Svetu in Parlamentu.

Na podlagi teh predlogov je Komisija za nove člane sveta imenovala: prof. Nicholasa Cannyja (Irska nacionalna univerza, Galway), prof. Tomasza Dietla (Poljska akademija znanosti), prof. Daniela Doleva (Hebrejska univerza v Jeruzalemu), prof. sira Timothyja Hunta (Londonski raziskovalni inštitut), prof. Marta Saarmo (Univerza v Helsinkih), prof. Anno Tramontano (Univerza La Sapienza, Rim) in prof. Isabelle Vernos (Center za regulacijo na področju genomike (Center Regulació Genómica), Barcelona).

4.2 Generalni sekretar ERC

Generalni sekretar deluje pod vodstvom znanstvenega sveta, odgovoren je za učinkovito povezavo med znanstvenim svetom, Komisijo in izvajalsko agencijo ERC ter spremlja učinkovito izvajanje strategije in stališč, ki jih je sprejel znanstveni svet, s strani izvajalske agencije ERC.

Prof. Andreu Mas-Collel, profesor ekonomije na Univerzi Pompeu Fabra v Barceloni in predsednik Fakultete za podiplomski študij ekonomije v Barceloni, ki je bil na položaj generalnega sekretarja ERC kot drugi imenovan 30. junija 2009, je z njega odstopil 1. septembra 2010. Komisija je v postopku imenovanja njegovega naslednika.

4.3 Izvajalska agencija ERC

Od julija 2009 je agencija odgovorna za vse vidike upravnega izvajanja in izvedbo programa, kot je določeno v delovnem programu.

Dejavnosti agencije nadzoruje pripravljalni odbor, ki ga je imenovala Komisija in je sestavljen iz treh uradnikov Komisije (generalni direktor GD za raziskave in inovacije in direktor Direktorata za vire pri tem GD ter direktor, odgovoren za posvetovalni odbor za imenovanja pri GD za človeške vire in varnost), enega člana znanstvenega sveta (prof. Mathias Dewatripont) in neodvisnega znanstvenika (prof. Catherine Cesarsky); generalni sekretar ERC ima status opazovalca. Pripravljalni odbor se je leta 2010 sestal štirikrat ter sprejel odločitve v zvezi z letnim delovnim programom, proračunom in računovodskimi izkazi agencije. Na vsakem sestanku je od direktorja agencije dobil podrobno poročilo o napredku.

4.3.1 Osebje agencije

Operativni proračun za leto 2010 je bil osnova za kadrovski načrt, v katerem je bila predvidena zaposlitev 100 začasnih uslužbencev, ter proračun za 215 pogodbenih sodelavcev in 15 napotenih nacionalnih strokovnjakov, s čimer se je število uslužbencev povečalo na 330.

Konec decembra 2010 je bilo v agenciji skupno zaposlenih 316 uslužbencev: 94 začasnih in 218 pogodbenih uslužbencev ter 4 napoteni nacionalni strokovnjaki. Kar zadeva upravljanje agencije, so zdaj zapolnjena vsa mesta.

Statistični podatki iz decembra 2010 kažejo, da je v agenciji zaposlenih 35 % moških in 65 % žensk. Kar zadeva uravnoteženost med obema spoloma pri visoko specializiranem osebju (začasni uslužbenci in pogodbeni uslužbenci iz funkcionalne skupine IV), 59 % mest zasedajo ženske. Konec leta 2010 so bili v izvajalski agenciji ERC zaposleni državljani iz 21 držav članic.

Poleg izbiranja in zaposlovanja sta v letu 2010 potekala tudi konsolidacija in razvoj človeških virov agencije. Pripravljalni odbor je sprejel izvedbena pravila v zvezi z upravljanjem kadrov ter zlasti ocenjevanjem zaposlenih in poklicnim razvojem.

5. Sklepne ugotovitve in izgledi za leto 2011

Sheme financiranja ERC so pritegnile zanimanje evropske raziskovalne skupnosti. V okviru prvih šestih razpisov je bilo prejetih več kot 20 000 vlog.

Leta 2009 je bilo zabeleženih okrog 400 strokovnih člankov o ERC, leta 2010 pa se je ta številka potrojila. To je mogoče pripisati naraščajočemu številu in večji zrelosti projektov, kar prinaša več rezultatov. V letu 2009 so se članki nanašali na 182 projektov, v letu 2010 pa na 453 projektov; v povprečju sta bila torej v letu 2009 napisana dva članka na projekt, v letu 2010 pa trije članki na projekt.

Znanstveni svet je, v odgovor na poziv Komisije, da okrepi vlogo ERC v verigi inovacij[11], pripravil novo priložnost za subvencioniranje, ki bo od leta 2011 na voljo dobitnikom subvencij ERC za razvoj inovacijskih zmožnosti, ki jih predstavljajo zamisli iz projektov, ki jih financira ERC. S shemo želi svet zapolniti vrzel glede financiranja v začetni fazi inovacije. Dobitniki subvencij ERC bodo lahko za zamisel, ki jo financira ERC, dokazali „zasnovo zamisli“, tj. svojo inovacijsko zmožnost bodo lahko predstavili na trgu in si tako zagotovili obetavne priložnosti za trženje.

Poleg tega znanstveni svet na osnovi načel, ki so zagotovila uspeh prvih dveh shem, razpravlja o možnostih za popestritev in razširitev svojih programov, npr. s predlogi na pobudo raziskovalcev in strogim strokovnim ocenjevanjem, ki temelji na znanstveni odličnosti.

V letu 2011 bo delovna skupina ERC pravočasno pripravila poročilo o pravni in organizacijski strukturi ERC, tako da jo bo Komisija lahko upoštevala pri predlogih za program „Obzorje 2020“, ki se pričakujejo do konca leta.

[1] UL L 57, 24.2.2007, str. 14.

[2] 2008/37/ES: Sklep Komisije z dne 14. decembra 2007 o ustanovitvi „Izvajalske agencije Evropskega raziskovalnega sveta“ za upravljanje posebnega programa Skupnosti „Zamisli“ na področju pionirskih raziskav pri uporabi Uredbe Sveta (ES) št. 58/2003 (UL L 9, 12.1.2008, str. 15).

[3] C(2009) 5928 z dne 29. julija 2009, neobjavljen.

[4] Poročilo odbora za pregled: Towards a world class Frontier Research Organisation: Review of the European Research Council’s Structures and Mechanisms ( Na poti k organizaciji za pionirske raziskave svetovnega merila: Pregled struktur in mehanizmov Evropskega raziskovalnega sveta ) (23. julij 2009), http://erc.europa.eu/index.cfm?fuseaction=page.display&topicID=158. Odgovor Komisije: Sporočilo Komisije Svetu in Parlamentu COM(2009) 552 konč. z dne 22. oktobra 2009: http://eur-lex.europa.eu/LexUriServ/LexUriServ.do?uri=COM:2009:0552:FIN:SL:PDF.

[5] Sklep 2011/12/EU z dne 12.1.2011, UL L 9, 13.1.2011, str. 5.

[6] Sklep 2010/767/EU z dne 9. decembra 2010, UL L 327, 11.12.2010, str. 51.

[7] http://erc.europa.eu/index.cfm?fuseaction=page.display&topicID=60.

[8] Sporočilo za javnost IP/10/1759: http://europa.eu/rapid/pressReleasesAction.do?reference=IP/10/1759&format=HTML&aged=0&language=EN&guiLanguage=fr.

[9] http://erc.europa.eu/pdf/ERC_Update_FP7_interim_report.pdf.

[10] Za člane tega odbora so bili imenovani prof. Eero Vuorio (direktor finske organizacije Biokeskus Suomi (Biocenter Finnland)), prof. Ann Dowling (vodja Oddelka za inženiring, Univerza v Cambridgeu), prof. Andreu Mas-Colell (Oddelek za ekonomijo in poslovanje, Univerza Pompeu Fabra), prof. Gretty Mirdal (Oddelek za psihologijo, Univerza v Kopenhagnu), prof. Arnold Schmitd (častni profesor na Inštitutu za fotoniko, TU Dunaj) in prof. Maciej Zylicz (vodja Oddelka za molekularno biologijo, Mednarodni inštitut za molekularno in celično biologijo v Varšavi).

[11] Sporočilo o Uniji inovacij, COM(2010) 546 konč. z dne 6. oktobra 2010.